กรุงเทพมหานครและปริมณฑล เตรียมโรงพยาบาลไว้รักษาผู้ป่วยโควิด-19 อย่างเพียงพอ
นายแพทย์ ธเรศ กรัษนัยรวิวงค์ อธิบดีกรมสนับสนุนบริการสุขภาพ กล่าวว่า กระทรวงสาธารณสุข มอบหมายให้กรมสนับสนุนบริการสุขภาพจัดตั้ง Hospital คือการใช้โรงแรมที่ขณะนี้ไม่มีผู้พักอาศัยทำให้เป็นสถานพยาบาลชั่วคราวและใช้ดูแลผู้ป่วยโควิด-19 ซึ่งมีมาตรฐานทั้งเชิงโครงสร้าง สิ่งแวดล้อม ความเป็นมิตรต่อชุมชน เครื่องมือทางการแพทย์ รวมทั้งการจัดบริการทางการแพทย์ ขณะนี้มีสถานพยาบาลขึ้นทะเบียนแล้ว 23 แห่ง ซึ่งจะเป็นทางเลือกที่สำคัญที่จะช่วยดูรักษาผู้ติดเชื้อโควิด-19 ได้อีกทางหนึ่ง ขณะเดียวกัน กรุงเทพมหานครและปริมณฑล ได้เตรียมโรงพยาบาลในสังกัดทั้งจากสาธารณสุข กองทัพบก รพ.ตำรวจ และ รพ.เอกชน ไว้ทั้งหมด 6,525 เตียง ปัจจุบันมีผู้ใช้เตียงแล้วกว่า 3,700 เตียง ในส่วนนี้จะเก็บไว้สำหรับผู้ป่วยโควิด-19 ที่มีอาการมาก ทั้งนี้ เชื่อว่าสามารถรองรับดูแลผู้ป่วยติดเชื้อโควิด-19 ในพื้นที่ได้ส่วนเรื่องค่าใช้จ่ายจะเป็นไปตามนโยบายของรัฐบาลที่จะไม่เพิ่มภาระค่าใช้จ่ายให้กับประชาชน นอกจากนี้ อธิบดีกรมสนับสนุนบริการสุขภาพ ยังกล่าวถึงกรณีได้รับแจ้งว่า มีคลินิกหลายแห่งรับตรวจหาเชื้อโควิด-19 แล้วพบผลบวก แต่ไม่ดำเนินการดูแลผู้ป่วยต่อ กรมสนับสนุนบริการสุขภาพจึงออกประกาศกำหนดให้คลินิกและโรงพยาบาลทุกแห่งมีระบบให้คำปรึกษาถึงทุกขั้นตอนการตรวจหาเชื้อว่าต้องปฏิบัติอย่างไร  คลินิกที่จะตรวจต้องได้รับการรับรองจากกรมวิทยาศาสตร์การแพทย์ เมื่อตรวจจนได้รับทราบผลหากเป็นผลบวกต้องแจ้งไปยังหน่วยงานที่เกี่ยวข้องเกี่ยวกับการควบคุมโรคติดต่อและกรมวิทยาศาสตร์การแพทย์ และต้องดำเนินการจัดหาเตียงให้ผู้ป่วยโดยการประสานและส่งต่อ ย้ำว่า หากไม่ดำเนินการตามนี้จะมีโทษตามกฎหมาย ส่วนกรณีที่สถานพยาบาลเอกชนปฏิเสธไม่รับการรักษาผู้ป่วยโควิดนั้น กระทรวงสาธารณสุขได้มีประกาศอยู่แล้วว่าโรคติดเชื้อโควิด-19 ถือเป็นโรคติดต่ออันตรายที่สถานพยาบาลทุกแห่งจะต้องให้การดูแลรักษาผู้ป่วยให้ได้รับความปลอดภัย หากสถานพยาบาลใดไม่ปฏิบัติตามจะมีความผิดทางกฎหมาย ซึ่งล่าสุดได้รับแจ้งข้อมูลมาว่ามี รพ.แห่งหนึ่งย่านบางนา ไม่ปฏิบัติตามประกาศนี้ กระทรวงฯจึงกำลังอยู่ระหว่างพิจารณาลงโทษตามขั้นตอนต่อไป อย่างไรก็ตาม สำหรับบุคคลหรือเจ้าของสถานที่ใด ที่พบผู้ป่วยติดเชื้อโควิดแล้วไม่แจ้งให้หน่วยราชการที่เกี่ยวข้องทราบภายใน 3 ชั่วโมง จะมีโทษปรับไม่เกิน 2,000 บาท ส่วนผู้ป่วยเองที่ได้รับแจ้งผลการตรวจว่าติดเชื้อโควิด-19 แล้วแต่ไม่ยอมเข้ารับการรักษา จะถือว่าเป็นความผิดโดยมีโทษจำคุกไม่เกิน 2 ปี หรือปรับไม่เกิน  40,000 บาท ส่วนกรณีผู้ที่ปกปิดข้อมูลหรือแจ้งข้อมูลเท็จกับเจ้าหน้าที่สอบสวนโรค ก็จะมีโทษปรับเช่นกัน